রিও অলিম্পিক্সে তিনিও চতুর্থ হয়েছিলেন। অল্পের জন্য হাতছাড়া হয়েছিল পদক। কিন্তু দেশে ফিরে আসার পরে তিনি দীপা কর্মকার হতে পারেননি! তাঁকে নিয়ে সামান্যতম উদ্দীপনাও দেখা যায়নি।
তাতেও অতনু দাস বিচলিত নন। গত তিন মাস ধরে পুণেতে ভারতীয় সেনাবাহিনীর তিরন্দাজি রেঞ্জে নিবিড় সাধনায় মগ্ন বাংলার এই তিরন্দাজ। মাঝে দক্ষিণ কোরিয়ায় ব্যক্তিগত কোচ কিমের কাছে ট্রেনিং নিয়ে এসেছেন। রবিবার পুণে থেকে ফোনে কথা বলার সময় জানিয়ে দিলেন, তাঁকে নিয়ে ভারতীয় ক্রীড়ামহল নীরব থাকায় তিনি আদৌ ব্যথিত নন। বললেন, ‘‘একদিনের জন্য ভাবিনি, রিও’তে চতুর্থ হওয়া সত্ত্বেও কেন সংবর্ধনার জোয়ারে ভাসলাম না! অথবা কেন পদ্মশ্রী পেলাম না!’’ 
বরং অতনু নিজেকে ব্যস্ত রেখেছেন রিও’র হারের ভুলগুলো শুধরে নেওয়ার কাজে। তার ফলও সম্প্রতি পেলেন। নতুন মরসুমে লাস ভেগাসে ইন্ডোর বিশ্বকাপ স্টেজ ‘ফোর’ চ্যাম্পিয়নশিপে ৫৯৫ পয়েন্ট স্কোর করে সোনা জিতে ফিরলেন। অতনুর অধরা স্বপ্নগুলোর একটা ছিল বিশ্বকাপ স্তরে কোনও টুর্নামেন্টে সোনা জেতা। কিন্তু এবারও অতনু দেশে ফিরেছেন নিঃশব্দে। তাতেও অবিচলিত ২৫ বছর বয়সী তিরন্দাজ।
১৪ বছর বয়সে বরাহনগরের স্থানীয় ক্লাবে বাঁশের ধনুক নিয়ে তিরন্দাজির পাঠ নেওয়ার সময় থেকেই অতনুর জীবনে লড়াইয়ের শুরু। জীবনসংগ্রামের প্রাত্যহিক কাহিনি লেখা সেই খাতা এখনও নিয়মিত দেখেন অতনুর মা। রবিবার ফোনে কথা বলার সময় অতনু বললেন, ‘‘মা এখনও সেই খাতাটা নিয়মিত দেখে। আমার সঙ্গে ফোনে কথা হওয়ার সময় সেই খাতা দেখে পুরনো কথা শোনায়। চেষ্টা করে উৎসাহিত করার।’’
কিন্তু বৈজ্ঞানিক পদ্ধতিতে উৎসাহিত করার মানুষ পেয়ে গিয়েছেন অতনু। তিনি লরেঞ্জো বেলট্রাম। প্রাক্তন টেনিস খেলোয়াড়। বর্তমানে মার্কিন যুক্তরাষ্ট্রে থাকা বিখ্যাত ক্রীড়ামনোবিদ। দু’বছর আগে সর্বভারতীয় তিরন্দাজি সংস্থা বেলট্রাম’কে জাতীয় তিরন্দাজদের সঙ্গে কাজ করার জন্য এনেছিল। কিন্তু তিনি ছিলেন সপ্তাহ দু’য়েক। রিও থেকে ফিরে ইন্টারনেটের মাধ্যমে বেলট্রামের সঙ্গে নিয়মিত কথা বলেন অতনু। বললেন, ‘‘বেলট্রাম শুধু প্র্যাক্টিস বা ম্যাচের আগে পরামর্শ দেন না, খেলোয়াড়ের দৈনন্দিন জীবন বদলে দেন! লাস ভেগাসে আমার সোনা জয়ের পিছনে ওঁর ভূমিকা কম নয়।’’ 
আগামী ২৬ থেকে ৩০ মার্চ জাতীয় তিরন্দাজি চ্যাম্পিয়নশিপ। তারপর সাংহাইতে বিশ্বকাপ। অতনু চান তাঁর লক্ষ্যের কথা না বলে করে দেখাতে। হয়তো নিজের গা থেকে চতুর্থ হওয়ার তকমাটা ঝেড়ে ফেলাই তাঁর নতুন শপথ!